Anchetă învăluită în mister la Boeing. Angajatul care a raportat incidentele de securitate, găsit fără suflare
- Georgiana Dragomir
- 13 martie 2024, 11:23
Ancheta la compania Boeing este în plină derulare, după ce un avion a aterizat de urgență după ce și-a pierdut o roată în zbor. Este al cincilea incident care ridică semne de întrebare cu privire la siguranța avioanelor produse de Boeing, iar misterul este și mai mare, deoarece un fost angajat, care a semnalat calitatea îndoielnică a producției companiei a fost găsit mort în SUA.
Anchetă de amploare la Boeing. Angajatul care a raportat calitatea slabă a producției, găsit fără suflare
John Barnett a lucrat pentru Boeing timp de 32 de ani, până când s-a pensionat în 2017 din motive medicale. În zilele de dinaintea morții sale, el a depus mărturie într-un proces împotriva companiei, notează BBC.
Reprezentanții Boeing au spus că firma e întristată de moartea lui Barnett. Bărbatul, în vârstă de 62 de ani, ar fi murit din cauza unei răni "auto-provocate" pe 9 martie, iar Poliția a deschis o anchetă.
Din 2010, Barnett a lucrat ca manager de calitate la uzina din North Charleston, la producția de 787 Dreamliner, un avion de linie de ultimă generație, folosit în principal pe distanțe lungi.
În 2019, el a menționa, pentru sursa citată, că muncitorii aflați sub presiune au montat în mod deliberat piese sub standardele cerute la aeronave. Barnett a mai spus că a descoperit probleme grave la sistemele de oxigen, ceea ce ar putea însemna că una din patru măști nu ar funcționa în caz de urgență.
Managerii Boeing au ignorat avertismentele privind securitatea avioanelor
Barnett a spus că a alertat managerii cu privire la îngrijorările sale, dar nu a fost luată nicio măsură. Boeing a negat acuzațiile. Cu toate acestea, un control realizat în 2017 de către autoritatea de reglementare din SUA, Administrația Federală a Aviației (FAA), a confirmat unele dintre preocupările lui Barnett.
Boeing a primit ordin să remedieze neregulile. În problema sistemelor de oxigen, compania a spus că în 2017 a "identificat niște butelii de oxigen primite de la furnizor care erau defecte". Dar a negat că vreuna dintre ele ar fi fost de montată pe aeronave.
Reamintim, în urmă cu o săptămână, un Boeing cu circa 250 de oameni la bord a aterizat de urgență la Los Angeles, după ce și-a pierdut una dintre roți în timpul decolării. Nu au existat răniți.